Document ID: 32005D0086

KOMISJONI OTSUS,
28. jaanuar 2005,
millega muudetakse otsust 2003/71/EÜ seoses kehtivusajaga
(teatavaks tehtud numbri K(2005) 186 all)
(EMPs kohaldatav tekst)
(2005/86/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/496/EMÜ, millega nähakse ette kolmandatest riikidest saabuvate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ, (1) eriti selle artikli 18 lõiget 7,
võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (2) eriti selle artikli 22 lõiget 6,
ning arvestades järgmist:
(1)
Lõhe nakkava aneemia (ISA) esinemise tõttu Fääri saartel võeti vastu komisjoni 29. jaanuari 2003. aasta otsus 2003/71/EÜ teatavate kaitsemeetmete kohta seoses lõhe nakkava aneemiaga Fääri saartel. (3)
(2)
Vaatamata võetud meetmetele teatasid Fääri saared komisjonile 2004. aastal uutest ISA puhangutest.
(3)
Fääri saared on esitanud EL-Fääri saarte kokkuleppe (4) alusel moodustatud veterinaariaalasele töörühmale situatsiooniplaani vastavalt nõukogu 24. juuni 1993. aasta direktiivi 93/53/EMÜ (millega kehtestatakse minimaalsed ühenduse meetmed teatavate kalahaiguste tõrjeks) (5) artiklile 15. Situatsiooniplaan hõlmab kõrvaldamiskava vastavalt direktiivi 93/53/EMÜ artiklile 6. Töörühm on kiitnud heaks 2004. aasta septembris esitatud situatsiooniplaani ja vaktsineerimiskorra ning kõrvaldamiskava.
(4)
Pidades silmas haiguse olukorda Fääri saartel ning vaktsineerimist hõlmava kontrollistrateegia rakendamist, tuleks otsusega 2003/71/EÜ ettenähtud kaitsemeetmeid kohaldada seni, kuni kohaldatakse vaktsineerimisi. Vaktsineerimine jääb eeldatavasti vähemalt kahe järgmise aasta jooksul kontrollistrateegiaks.
(5)
Seepärast tuleks otsust 2003/71/EÜ muuta, et pikendada selle kehtivusaega.
(6)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2003/71/EÜ artiklis 6 asendatakse kuupäev “31. jaanuar 2005” kuupäevaga “31. jaanuar 2007”.
Artikkel 2
Käesolev otsus on adresseeritud liikmesriikidele.
Brüssel, 28. jaanuar 2005

Labels: 3
0
18
6